Engelse dogtertjie hou vol sy is Afrikaans in skreeusnaakse videoIndya Dennyschene hou vol dat sy Afrikaans is. (Foto: Skermgreep uit die Facebook-video) Volgens Leigh Dennyschene kan niemand in haar Engelse huishouding Afrikaans praat nie, maar haar dogtertjie hou vol dat sy dié taal magtig is. Die Kapenaar het ŉ skreeusnaakse video van haar vierjarige dogtertjie, Indya, op Facebook gedeel waarin sy met haar ma (in Engels) stry en sê dat sy Afrikaans is. In die video probeer Dennyschene vir Indya verduidelik dat nóg sy nóg haar ouers Afrikaans magtig is, waarop die dogtertjie byna huilend antwoord: “I don’t want to be English.” Dennyschene probeer om haar punt te bewys deur haar dogter te vra om die Afrikaanse terme vir sekere voorwerpe te noem. Die kleinding sê toe dat ŉ “table” in Afrikaans eenvoudig ŉ “Afrikaans table” is. Toe haar ma na ŉ plastiekbeker wys, was dié ook net ŉ “Afrikaans cup”. Dennyschene probeer daarna haar dogter finaal oorreed dat sy nie Afrikaanssprekend is nie, waarop sy met ŉ ernstige gesiggie antwoord: “I am. Afrikaans is Afrikaans.” Die kosbare video is al meer as 124 000 keer op Facebook gekyk en het meer as 600 kommentaargrepe oor die dogtertjie se vasberadenheid ontlok. Maryke Stern het geskryf, “You go, girl, trots Afrikaans!”, terwyl Michelle Seeber skertsend sê dat die dogtertjie “baie goeie Afrikaans praat”. Talle mense het hulle ook met die kleinding vereenselwig en erken dat hulle Afrikaans nie noodwendig watwonders is nie, maar dat hulle ook graag sal wil leer. Kyk die video hier op Facebook.